Dette er Norske helter
Gjennom høsten har VG delt noen av landets mest inspirerende historier, og med det vært ett ledd i å bidra til at menneskene bak historien får oppmerksomheten de fortjener. – Altfor mange helter og heltehistorier forblir ukjente for den store massen. Vi ønsker å hedre folk som utgjør en forskjell. Og kanskje klarer vi da også å inspirere andre til å gjøre mer enn de gjorde i går, sier digitalredaktør i VG, Ola Stenberg. Han er VGs representant i juryen sammen med personer fra TVNorge og Gjensidigestiftelsen. Se bilder av fjorårets vinnere her!I år er det kommet inn mange nominasjoner, og det er blant annet VGs lesere som har kommet med tips til hvem de synes bør få heder og ære i et bredt spekter av kategorier. Det er alt fra noen som har gjort en enkelt heltedåd, som å redde ett eller flere liv, eller en som har stilt opp for medmennesker over lang tid. Juryen har sett gjennom nominasjonene, og onsdag 9. desember får vi vite hvem som blir blir tatt opp på scenen for å bli hyllet for den helten de er - på den storslåtte prisutdelingen. I år som i fjor er det Carsten Skjelbreid som skal være programleder for «Norske helter», et program som er et samarbeid mellom TVNorge, VG og Gjensidigestiftelsen. Konseptet er hentet fra Storbritannia, hvor 7,3 millioner seere benker seg foran TV-skjermene når prisdrysset over hverdagsheltene vises i «Pride of Britain Awards».Her er et utvalg av personene som er nominert til «Norske helter»: * Reidun Gulbrandsen (78) og Tordis Nilsen (87): De har hverken kappe eller overdimensjonerte muskler, men ifølge pensjonistene på Manglerud besitter duoen helt spesielle evner * Lars Erik Engstrøm (27): Slo alarm om beruset flybesetning * Astrid Yrke (71): Har i løpet av de siste 12 årene laget 5000 kilo fiskekaker hjemme på kjøkkenet sitt, til inntekt for Redningsselskapet * Christoffer Bø (18): Hoppet i havet da faren Sebastian falt bevisstløs i vannet under årets seilregatta, og kjempet i tyve minutter for å holde farens hode over vann * Lærer Kjartan Thu og klassen hans : Ved hjelp av en spesialbygget båre, en entusiastisk lærer og ni viljesterke 17-åringer fikk CP-rammede Håkon Wigerstrand (24) en naturopplevelse han sent vil glemme * Ingvild Ilise Hasund (23): Mutters alene i bitende kulde og med snø til knærne, ble 23-åringen plutselig forskjellen på liv og død for rekrutt Henrik (20) En som faktisk allerede har vunnet en pris, er 18 år gamle Erik Fossmark. Selv har 18-åringen levd med hjernesvulst i ni år, men det har ikke stanset han i å samle inn over 150.000 kroner til Barnekreftforeningen.
Hver dag gjør helt vanlige personer en helteinnsats for andre medmennesker. I år som i fjor skal noen av disse hedres med en egen prisutdeling, nemlig «Norske helter».